Komunikazzjoni mill-Kummissjoni lill-Kunsill u lill-Parlament Ewropew Analiżi tal-politika ambjentali ta’ l-2007 {SEC(2008)2150} /* KUMM/2008/0409 finali */





[pic] | KUMMISSJONI TAL-KOMUNITAJIET EWROPEJ | Brussel 2.7.2008 KUMM(2008) 409 finali KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW Analiżi tal-Politika Ambjentali ta’ l-2007{SEC(2008)2150} Daħla Is-sena 2007 kkaratterizzat mument ta’ bidla deċiżiva fil-politika ambjentali ta’ l-UE. L-impenji ewlenin skond is-sitt Programm ta’ Azzjoni Ambjentali għall-2002 sa l-2012 (is-sitt EAP) twettqu kif muri mill-analiżi ta’ nofs it-terminu tiegħu u issa jeħtieġ li nsaħħu aktar l-isforzi tagħna fl-implimentazzjoni. Il-kwistjonijiet ambjentali bħalissa huma deċiżament fl-ewwel post fl-aġenda politika, u jeżiġu l-attenzjoni ta’ dawk li jieħdu d-deċiżjonijiet, tal-midja u tal-pubbliku. 80 % taċ-ċittadini ta’ l-UE jħossu li l-ambjent huwa importanti għall-kwalità tal-ħajja tagħhom. Eżempju tajjeb ta’ dan huwa t-tibdil fil-klima, b’mod partikolari minn meta ġie ffirmat il-pakkett dwar l-enerġija u t-tibdil fil-klima mill-Kapijiet ta' l-Istat u tal-Gvern Ewropej f'Marzu ta' l-2007. Fejn possibbli l-istrumenti ġew irfinati skond l-eżerċizzju ta’ Regolamentazzjoni Aħjar. Esternament, l-UE baqgħet minn ta' quddiem nett fejn jidħlu kwistjonijiet ambjentali, appoġġata minn kisbiet sodi fit-territorju tagħha stess u minn relazzjonijiet bilaterali u multilaterali tajbin ma' msieħba ewlenin. Fin-negozjati globali assigurat avvanzi sinifikanti f'bosta oqsma, notevolment f'dak li għandu x'jaqsam mal-klima fil-konferenza ta' Bali. Madankollu, jeħtieġ li nippreparaw għall-isfidi ewlenin tal-ġejjieni: billi niddefinixxu viżjoni strateġika fit-tul għal konsum u produzzjoni sostenibbli, adattament għat-tibdiliet klimatiċi inevitabbli, u l-ħarsien tal-bijodiversità. Għandna napprofittaw ruħna mill-kalendarju leġiżlattiv pjuttost ħafif fl-2008 u fl-2009 biex navvanzaw issa rigward dawn il-kwistjonijiet. F'livell internazzjonali, qegħdin inħabbtu wiċċna ma’ negozjati impenjattivi biex nassiguraw ftehimiet internazzjonali futuri dwar il-klima, u biex nippreżervaw u nimmaniġġaw il-bijodiversità. Ittieħdu għadd ta' passi deċiżivi fl-2007 Il-qafas tal-politika issa lest L-ewwel u qabel kollox, il-pakkett dwar l-enerġija u t-tibdil fil-klima ffirmat mill-Kunsill Ewropew fl-2007 poġġa lill-Ewropa deċiżament fit-triq lejn ekonomija b’livell baxx ta’ emissjonijiet tas-CO2. L-UE impenjat ruħha li tnaqqas l-emissjonijiet tal-gassijiet serra bi 30 %, dejjem jekk ikun hemm ftehim internazzjonali. Iżda anke jekk ma jkunx hemm ftehim twiegħed tnaqqis unilaterali ta' talanqas 20 % sa l-2020. Tiffissa miri ta' 20 % għall-enerġija minn sorsi rinnovabbli u ta' 10 % għall-bijofjuwils fit-trasport. F'Jannar ta' l-2008, il-Kummissjoni qalbet l-impenji f'azzjoni konkreta billi adottat pakkett ta' implimentazzjoni ta' Azzjoni dwar il-Klima u l-Enerġija Rinnovabbli. Dan inkluda proposti għal (a) Skema ta' Skambju ta' Emissjonijiet (ETS) imtejba, (b) sforz komuni f'setturi li mhumiex fl-ETS bħat-trasport fit-toroq, il-bini, is-servizzi u l-agrikoltura, (c) Direttiva b'miri infurzati legalment għall-enerġija rinnovabbli inkluż sett ta' kriterji ta’ sostenibbiltà għall-bijofjuwils, (d) linji gwida Komunitarji ġodda rigward l-għajnuna mill-Istat għall-ħarsien ambjentali u (e) qafas regolatorju biex jiżgura li t-teknoloġiji għall-Qbid u l-Ħżin Ġeoloġiku tal-Karbonju jintużaw b'mod sikur. Minħabba li ż-żieda fil-produzzjoni tal-bijofjuwils hija waħda mir-raġunijiet għaż-żieda riċenti fil-prezz ta' l-ikel madwar id-dinja, il-Kummissjoni se timmonitorja l-impatti ambjentali u soċjali tal-politika u, jekk xieraq, tipproponi azzjoni korrettiva. F'oqsma ta' politika oħrajn ukoll, il-Kummissjoni wettqet kważi l-impenji ewlenin kollha tagħha skond is-sitt EAP. Is-seba' strateġiji tematiċi kollha (l-arja, il-prevenzjoni ta' l-iskart u r-riċiklaġġ, l-ambjent tal-baħar, il-ħamrija, il-pestiċidi, ir-riżorsi naturali u l-ambjent fl-ibliet) ġew ippreżentati lill-koleġiżlatur. Proposti leġiżlattivi ta' akkumpanjament ġew adottati jew qegħdin jiġu eżaminati mill-Kunsill u mill-Parlament. Tnedew ukoll inizjattivi ewlenin oħra. Il-Kummissjoni ppreżentat proposta għal Direttiva ġdida dwar l-Emissjonijiet Industrijali, li tgħaqqad u tirrevedi d-Direttiva dwar il-Prevenzjoni u l-Kontroll Integrati tat-Tniġġis u sitt direttivi settorjali oħra. Din tagħmel il-limiti ta' l-emissjonijiet aktar stretti f'ċerti setturi, tiffissa standards għall-ispezzjonijiet ambjentali u testendi l-ambitu għal impjanti ta' kombustjoni ta' daqs medju. Ir-Regolament tant mistenni REACH - ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta' Sustanzi Kimiċi – li jirriforma l-mod kif nittrattaw is-sustanzi kimiċi ġie adottat u l-Aġenzija Ewropea għas-Sustanzi Kimiċi bdiet topera. Daħlet fis-seħħ ukoll id-Direttiva dwar ir-Responsabbiltà Ambjentali. Dawn il-partijiet ewlenin tal-leġiżlazzjoni jiffurmaw il-bażi għal industrija sostenibbli fl-Ewropa. Rigward il-ġestjoni tar-riżorsi, intlaħaq ftehim dwar Direttiva ta’ Qafas dwar l-Istrateġija għall-Baħar, li permezz tagħha l-Istati Membri għandhom jagħmlu dak li huwa meħtieġ biex jiksbu stat ambjentali tajjeb fl-ambjent tal-baħar sa l-2020. Liġi ġdida dwar l-iskart tal-bastimenti bdiet tapplika minn Lulju, u tinkludi projbizzjoni fuq l-esportazzjoni ta’ skart perikoluż lejn pajjiżi li qegħdin jiżviluppaw. Madankollu, il-progress ma kienx uniformi fis-setturi kollha. Per eżempju, il-Kummissjoni jiddispjaċiha li l-Kunsill ma laħaqx ftehim politiku dwar il-proposta għal Direttiva ta’ Qafas dwar il-Ħamrija. L-analiżi ta’ nofs it-terminu tas-sitt EAP ikkonfermat il-prijoritajiet ewlenin tal-Programm – it-tibdil fil-klima, in-natura u l-bijodiversità, l-ambjent u s-saħħa, u r-riżorsi naturali u l-iskart – u qieset il-progress. Innotat li l-UE għadha mhijiex fit-triq li twassal għal żvilupp sostenibbli; il-politiki tagħha – jekk jiġu implimentati b'mod sħiħ - se jagħtu riżultati biss fuq perjodu ta' żmien filwaqt li l-pressjonijiet fuq l-ambjent se jibqgħu jikbru; aktar sforzi huma meħtieġa. Din il-valutazzjoni, f’dak li għandu x’jaqsam mal-klima u l-enerġija, ġiet ukoll ikkonfermata fir-rapport tal-progress ta’ l-Istrateġija mġedda ta' Liżbona għat-Tkabbir Ekonomiku u l-Impjiegi. Strumenti finanzjarji ġodda mibdija L-istrumenti finanzjarji għall-politika ambjentali skond il-qafas finanzjarju multiannwali attwali bdew jitħaddmu fl-2007. Il-LIFE+, miftiehem f’Marzu ta’ l-2007 mill-Kunsill u mill-Parlament b’baġit ta’ € 2 143 miljun għall-2007 sa l-2013, se jipprovdi l-finanzjamanet għall-erba’ oqsma ta’ prijorità tas-sitt EAP, b’50 % tal-fondi assenjati għan-natura u l-bijodiversità. L-ewwel minn tliet strumenti previsti fil-Programm ta’ Qafas għall-Kompetittività u l-Innovazzjoni għal appoġġ lil intrapriżi żgħar u ta’ daqs medju (SMEs) li huma ekoinnovattivi tnieda fl-2007. € 228 miljun huma assenjati għall-ekoinnovazzjoni fl-2007 sa l-2013. Il-Kummissjoni nediet ukoll il-programm Tematiku dwar l-ambjent u l-ġestjoni sostenibbli tar-riżorsi naturali, inkluża l-enerġija, b’baġit inizjali ta’ € 889 miljun għall-2007 sa l-2013, biex tindirizza d-dimensjoni ambjentali ta’ l-iżvilupp u politiki esterni oħra u biex tippromwovi l-politiki ta’ l-UE għall-ambjent u l-enerġija barra mill-UE. Fl-2007, ġew assenjati € 74 miljun għall-proġetti ambjentali. Appoġġ għall-politika ambjentali huwa pprovdut ukoll permezz ta’ strumenti finanzjarji esterni li bdew jitħaddmu fl-2007, jiġifieri l-Istrument ta’ Kooperazzjoni għall-Iżvilupp, l-Istrument Ewropew għall-Viċinat u s-Sħubija u l-Istrument għall-Għajnuna ta' Qabel l-Adeżjoni. L-Istrument Finanzjarju għall-Protezzjoni Ċivili adottat mill-Kunsill fl-2007 b’baġit ta’ € 189.8 miljun għall-2007 sa l-2013, se jipprovdi finanzjament għall-attivitajiet kollha ta’ l-UE fil-qasam tal-protezzjoni ċivili. Regolamentazzjoni aħjar issa hija l-qofol tat-tfassil tal-politika ambjentali Kull meta possibbli u opportun, tkomplew l-isforzi biex tiġi ssimplifikata l-leġiżlazzjoni. Per eżempju, il-proposta tal-Kummissjoni għal Direttiva Ġdida dwar l-Emissjonijiet Industrijali toffri qafas legali aktar ċar u koerenti għall-industrija u għandha tnaqqas l-ispejjeż amministrattivi. Deċiżjoni oħra tal-Kummissjoni adotatta fl-2007 se tiċċara l-monitoraġġ ta’ l-ETS u tnaqqas ir-rekwiżiti ta’ rappurtar għall-installazzjonijiet b’emissjonijiet baxxi. Il-Kummissjoni ppreżentat ukoll Green Paper dwar strumenti bbażati fuq is-suq biex tħeġġeġ diskussjoni dwar modi kif tippromwovi aktar l-użu tagħhom f’livell Komunitarju u nazzjonali, għaliex spiss huma l-aktar mod effettiv f’sens ta’ nfiq li bih jintlaħqu l-objettivi ambjentali. Regolamentazzjoni aħjar teħtieġ bażi soda ta’ għarfien biex jiġu vvalutati l-istimoli, il-pressjonijiet, l-istat u l-impatti fuq l-ambjent. Bid-dħul fis-seħħ tad-Direttiva INSPIRE, l-UE għamlet pass kbir ’il quddiem biex tiżgura li d-dejta spazjali rilevanti tkun tista’ tinstab, tiġi aċċessata u mqassma. Il-Kummissjoni qiegħda tkompli twettaq valutazzjonijiet ta’ l-impatt tal-proposti kollha tal-politiki ewlenin tagħha. L-2007 kienet l-ewwel sena sħiħa ta’ ħidma tal-Bord tal-Valutazzjonijiet ta’ l-Impatt li jeżamina bir-reqqa dawn il-valutazzjonijiet. Aktar integrazzjoni ta’ l-ambjent fil-politiki l-oħra Aktar integrazzjoni tirrifletti l-kunsens li qiegħed dejjem jikber li l-ġlieda kontra t-tibdil fil-klima trid tiġi kkunsidrata fil-biċċa l-kbira ta’ l-oqsma tal-politika. Tabilħaqq ir-raba’ rapport ta’ valutazzjoni tal-Panel Intergovernattiv dwar it-Tibdil fil-Klima kkonferma li t-tisħin tas-sistema tal-klima mhuwiex ekwivoku u l-impatti jistgħu jkunu severi, u jeħtieġu azzjoni f’ħafna oqsma tal-politika.B’mod parzjali biex tiġi indirizzata din il-kwistjoni, sar progress fl-integrazzjoni ta’ l-ambjent fit- trasport . Din hija waħda mill-kwistjonijiet l-aktar diffiċli fil-ġlieda kontra t-tibdil fil-klima u tniġġis ieħor. Fl-2007 l-Kummissjoni pproponiet qafas leġiżlattiv sabiex tintlaħaq il-mira ta’ l-2012 ta’ 120 gm/km ta’ emissjonijiet tas-CO2 minn karozzi ġodda filwaqt li standards ġodda (l-Euro 5 u 6), li jiffissaw limiti aktar stretti fuq l-emissjonijiet ta’ partikoli u ossidi tan-nitroġenu, ġew adottati formalment mill-Kunsill u mill-Parlament. Il-Kummissjoni pproponiet ukoll normi ġodda ta’ emissjonijiet għall-vetturi “heavy duty” (l-Euro VI) li – ladarba jkunu adottati – se jwasslu biex ikun hawn trakkijiet u karozzi tal-linja li jniġġsu anqas. Ir-reviżjoni proposta tad-Direttiva dwar il-Kwalità tal-Fjuwil se tnaqqas il-livelli tal-kubrit u l-emissjonijiet ta’ pollutanti kif ukoll l-intensità tal-gassijiet serra tal-fjuwils abbażi ta’ ċiklu tal-ħajja. Id-Direttiva dwar il-kwalità ta' l-arja ambjentali u arja iktar nadifa, adotatta f’April ta’ l-2008, se tnaqqas l-esponiment għall-partikoli żgħar (PM2.5) fiż-żoni ta’ l-ibliet. Il-Kummissjoni adottat ukoll Green Paper dwar il-mobilità fl-ibliet u bdiet konsultazzjoni pubblika dwar azzjonijiet ta’ segwitu, li se jiġu ppreżentati fi Pjan ta’ Azzjoni dwar il-mobilità fl-ibliet fil-ħarifa ta’ l-2008. Barra minn hekk, ipproponiet ukoll Direttiva biex tintroduċi aspetti ambjentali fl-akkwist pubbliku tal-vetturi. L-integrazzjoni avvanzat ukoll f’oqsma oħra. L-agrikoltura: Filwaqt li l-Politika Agrikola Komuni (PAK) tinkludi serje ta’ strumenti li jikkontribwixxu għall-ħarsien ta’ l-ambjent u l-konservazzjoni tan-natura (eż. il-pagamenti ta’ diżakkoppjament, ta’ kundizzjonalità, dawk agroambjentali u tan-Natura 2000), fl-2007 l-Kummissjoni approvat 57 mill-94 programm ta’ żvilupp rurali għall-perjodu mill-2007 sa l-2013, li jikkorrispondu għal baġit ta’ € 68 biljun. Kważi nofs dan il-baġit se jmur għal miżuri għat-“Titjib ta’ l-ambjent u tal-kampanja”. Il-politika ta’ koeżjoni: Sa l-aħħar ta’ l-2007 l-Kummissjoni adottat kważi l-Programmi Operattivi kollha ta’ l-Istati Membri, u assenjat € 347 biljun għall-2007 sa l-2013. Madwar 28 % ta’ dawn il-fondi huma ppjanati għal investiment fi proġetti u infrastruttura li għandhom x’jaqsmu ma’ l-ambjent, l-aktar għat-trasport sostenibbli (madwar € 34 biljun) u għall-ilma (madwar € 22 biljun), minbarra dawk fost l-oħrajn għall-enerġiji rinnovabbli u għall-effiċjenza fl-enerġija, għall-ġestjoni ta’ l-iskart, għall-prevenzjoni tar-riskju, għall-ħarsien tan-natura u għal teknoliġiji nodfa. L-iżvilupp : Il-Kummissjoni kompliet iżżid b’mod progressiv it-tħassib dwar is-sostenibbiltà fil-ftehimiet tagħha ta’ kooperazzjoni għall-iżvilupp kemm billi tiffoka fuq temi ambjentali speċifiċi kif ukoll billi tintegra l-ambjent f’kull attività ta’ kooperazzjoni għall-iżvilupp. Is-saħħa: L-analiżi ta’ nofs it-terminu tal-Pjan ta’ Azzjoni għall-Ambjent u għas-Saħħa għall-2004 sa l-2010 wriet li l-kooperazzjoni bejn il-politika ambjentali, il-politika tas-saħħa u l-oqsma ta’ riċerka korrispondenti ssaħħet. Il-politika industrijali: Fl-analiżi ta’ Nofs it-terminu tal-Politika Industrijali, il-Kummissjoni ħabbret l-intenzjoni tagħha li tippromwovi l-opportunitajiet li l-isfidi ambjentali jirrappreżentaw għall-kumpaniji Ewropej, jekk dawn ikunu mmaniġġati tajjeb. Dan se tappoġġah b’azzjonijiet għal politika industrijali sostenibbli, għall-konsum u għall-produzzjoni. Ir-riċerka: Il-Kummissjoni kompliet tintegra s-sostenibbiltà ambjentali fil-Programmi ta’ Riċerka tagħha. Fis-seba’ Programm Kwadru [ta’ Qafas] tagħha għall-2007 sa l-2013, it-temi dwar l-Ambjent u l-Enerġija (b’baġits ta’ €1 890 miljun u €2 350 miljun) jappoġġaw l-iżvilupp u l-implimentazzjoni tal-politika ambjentali, inklużi r-riċerka dwar l-enerġija u l-kwistjonijiet dwar it-tibdil fil-klima. Il-kummerċ: Il-Kummissjoni segwiet b’mod attiv l-inklużjoni tal-kapitoli dwar l-iżvilupp sostenibbli fil-ftehimiet reġjonali u bilaterali ta’ kummerċ ħieles u ta’ assoċjazzjoni li qiegħda tinnegozja f’partijiet differenti tad-dinja. Il-ħidma fuq dan hija parzjalment immexxija mill-Valutazzjonijiet ta' Impatt dwar l-Iżvilupp Sostenibbli relatati mal-kummerċ li l-Kummissjoni twettaq qabel tikkonkludi ftehimiet ta' kummerċ ħieles. It-tmexxija internazzjonali ta’ l-UE f’dak li għandu x’jaqsam mal-politika ambjentali hija kkonfermata L-inizjattivi ambjentali nazzjonali jsostnu l-isforzi ta’ l-UE biex tippromwovi standards ambjentali għoljin madwar id-dinja kollha. In-negozjati internazzjonali dwar it-tibdil fil-klima fl-2007 laħqu l-qofol tagħhom fid-deċiżjoni li ttieħdet f’Bali biex ikun hemm ħidma intensiva li twassal għal ftehim komprensiv globali għal azzjoni effettiva wara l-2012 u biex jiġu konklużi n-negozjati fl-2009. L-għan ta’ l-UE huwa li tilħaq ftehim dwar miri assoluti li jorbtu ta’ tnaqqis fl-emissjonijiet għall-pajjiżi żviluppati u dwar kontributi akbar mill-pajjiżi li qegħdin jiżviluppaw, speċjalment mill-pajjiżi li qegħdin jindustrijalizzaw il-ġodda. Sar ukoll progress f’oqsma oħra. L-erbatax-il Konferenza tal-Partijiet fil-Konvenzjoni dwar il-Kummerċ Internazzjonali ta’ l-Ispeċijiet fil-Periklu ta’ l-Estinzjoni ftehmet dwar moratorju ta’ disa’ snin fuq il-bejgħ ta' l-avorju wara bejgħ ta’ darba ta’ ħażniet ta’ l-avorju mhux maħdum tal-gvern. Sabiex tiggarantixxi l-legalità tal-prodotti tal-foresti importati fl-UE minn pajjiżi firmatarji, il-Kummissjoni nediet negozjati formali għal ftehimiet volontarji ta’ sħubija dwar l-Infurzar tal-Liġi tal-Foresti, il-Governanza u l-Kummerċ ma’ l-Indoneżja, il-Gana u l-Kamerun, u kompliet bin-negozjati mal-Malażja. Flimkien ma’ l-UNEP, il-Kummissjoni waqqfet il-Panel Internazzjonali għall-Ġestjoni Sostenibbli tar-Riżorsi sabiex jipprovdi pariri xjentifiċi awtorevoli dwar il-ġestjoni tar-riżorsi lil dawk li jfasslu l-politika madwar id-dinja. Il-Kummissjoni kompliet ukoll id-diskussjonijiet mal-pajjiżi kandidati u mal-kandidati potenzjali biex tappoġġa l-allinjament gradwali tagħhom ma’ l-istandards ta’ l-UE u biex tħejji għal negozjati ta’ adeżjoni fil-ġejjieni. Id-djalogu u l-kooperazzjoni dwar kwistjonijiet ambjentali issaħħew ma' pajjiżi msieħba fi ħdan il-Politika Ewropea tal-Viċinat u fi ħdan is-Sħubija Strateġika bejn l-UE u r-Russja. Il-politika ambjentali ta’ l-UE hija aktar leġittima L-aħħar stħarriġ ta’ l-Ewrobarometru dwar l-attitudnijiet taċ-ċittadini Ewropej li twettaq fl-aħħar ta’ l-2007 jikkonferma l-appoġġ popolari li tgawdi l-politika ambjentali ta’ l-UE. Kważi f’kull Stat Membru, dawk li wieġbu jippreferu li d-deċiżjonijiet dwar il-ħarsien ta’ l-ambjent isiru flimkien fi ħdan l-UE (67 %) milli fuq livell nazzjonli. Huma jaraw li l-armonizzazzjoni tal-leġiżlazzjoni Ewropea hija meħtieġa (82 %), jemmnu li l-UE għandha toffri l-għajnuna lill-pajjiżi li mhumiex fl-UE sabiex tgħinhom itejbu l-istandards ambjentali tagħhom (80 %) u jaċċettaw li l-UE tassenja aktar flus għall-ħarsien ambjentali anke a spejjeż ta’ oqsma oħra (78 %). It-Trattat ta’ Liżbona l-ġdid iffirmat f’Diċembru ta’ l-2007 jsaħħaħ il-kapaċità ta’ azzjoni ta’ l-UE. Jintroduċi espliċitament it-tibdil fil-klima fil-politika ambjentali ta’ l-UE u jagħraf li l-UE għandha rwol ewlieni fix-xena internazzjonali fil-ġlieda kontra t-tibdil fil-klima. Jipprovdi wkoll bażi legali aktar ċara għall-azzjoni ta’ l-UE f’dak li għandu x’jaqsam ma’ l-enerġija u mal-protezzjoni ċivili, b’enfasi fuq is-solidarjetà bejn l-Istati Membri. Iżda sabiex niffaċċaw l-isfidi globali fl-2008 u fis-snin ta’ wara, jenħtieġ impetu ġdid… Minkejja dawn l-avvanzi ma nistgħux innaqqsu l-isforzi tagħna; l-ewwelnett għaliex l-avvanzi se jseħħu biss jekk jiġu implimentati b’mod sħiħ, u t-tieninett minħabba li l-isfidi li għandna quddiemna jeżiġu azzjoni saħansitra aktar b’saħħitha. Dan ġie enfasizzat fl-ewwel rapport ta’ progress ta’ l-Istrateġija ta’ l-UE għall-Iżvilupp Sostenibbli. Insaħħu aktar l-implimentazzjoni Minkejja li l-qafas tal-politika u l-biċċa l-kbira tal-miżuri huma lesti, l-implimentazzjoni tal-leġiżlazzjoni ambjentali ta’ l-UE mill-Istati Membri spiss isseħħ bil-mod jew b’mod mhux komplut. Fl-aħħar ta’ l-2007, kien hemm 479 każ ta’ ksur tal-liġi miftuħin – 22 % tat-total ta’ l-UE – li għandhom x’jaqsmu mal-leġiżlazzjoni ambjentali ta’ l-UE. Il-parti l-kbira tal-każi jinvolvu liġi ambjentali ta’ l-UE li ġiet applikata ħażin, iżda hemm ukoll każi li jinvolvu nuqqas ta’ traspożizzjoni tad-direttivi jew traspożizzjoni tad-direttivi li ma saritx kif suppost. Il-Kummissjoni baqgħet tieħu azzjoni biex ittejjeb l-implimentazzjoni, hija u ssegwi l-approċċ doppju kemm ta’ miżuri ta’ appoġġ kif ukoll ta’ sanzjonijiet. Ressqet ukoll proposti li jkopru diversi oqsma inkluż tagħrif aħjar, għajnuna biex jissolvew il-problemi, aktar trasparenza u ġestjoni aktar effiċjenti tal-każi ta’ ksur ta’ liġi.Ġew organizzati avvenimenti ta’ ħolqien ta’ kuxjenza dwar kwistjonijiet differenti fl-Istati Membri, notevolment dwar ir-Regolament dwar il-Ġarr ta’ l-Iskart fuq il-Bastimenti u d-Direttiva dwar il-Miżbliet minħabba n-nuqqasijiet kbar fl-implimentazzjoni u l-impatti potenzjalment severi fuq l-ambjent. Il-Kummissjoni pproponiet Programm ta’ Għajnuna għall-Konformità Ambjentali sabiex tgħin lill-intrapriżi żgħar u ta’ daqs medju permezz ta’ taħriġ, ta’ pariri tekniċi u tat-tisħiħ tan-netwerks ta’ appoġġ. Il-Kummissjoni bdiet ukoll azzjoni legali kontra diversi Stati Membri li ma implimentawx jew ma ttrasponewx leġiżlazzjoni ambjentali ewlenija kif suppost. Barra minn hekk, ġiet ippreżentata proposta għal Direttiva, li għandha l-għan li tiżgura li reati ambjentali serji jiġu soġġetti għal sanzjonijiet kriminali fl-Istati Membri kollha. Fl-2008 l-Kummissjoni se żżid l-isforzi tagħha biex tappoġġa lill-Istati Membri u lill-awtoritajiet tagħhom fl-implimentazzjoni permezz ta’ skambju aħjar ta’ tagħrif, ta’ gwida u ta’ taħriġ.Il-programmi ta’ għajnuna esterna ta’ l-UE se jibqgħu jipprovdu appoġġ finanzjarju u tekniku lill-pajjiżi msieħba biex igħinuhom jallinjaw il-politika ambjentali tagħhom ma’ l- acquis ta’ l-UE, b’mod partikolari lill-pajjiżi kandidati u lill-kandidati potenzjali. Il-Kummissjoni ddeċidiet ukoll li tippreżenta Komunikazzjoni biex tiddeskrivi l-mezzi li nistgħu nużaw biex nevitaw il-ksur tal-liġi ambjentali u biex tiddefinixxi kriterji għall-identifikazzjoni ta’ każi ta’ ksur ta’ liġi li jeżiġu l-azzjoni legali l-aktar immedjata u intensiva tal-Kummissjoni. Se tanalizza aktar fil-fond ir-Rakkomandazzjoni ta’ l-2001 dwar il-kriterji minimi għall-ispezzjonijiet ambjentali. Fl-aħħarnett, kampanja ta’ komunikazzjoni integrata se titnieda f’nofs l-2008 biex toħloq kuxjenza bejn il-partijiet ikkonċernati u l-pubbliku ġenerali u biex tiżgura appoġġ massimu għall-politiki u l-inizjattivi ewlenin kollha. Sforz kontinwu biex il-politiki u l-istrumenti jiġu ssimplifikati u mtejba Minħabba li l-politika ambjentali u l-integrazzjoni tagħha f’oqsma oħra tal-politika qegħdin isiru dejjem aktar importanti, għandna naħdmu kontinwament biex jintlaħaq il-massimu ta’ l-effiċjenza, ta’ l-effettività f’sens ta’ nfiq u tat-trasparenza tagħha. Għalhekk il-Kummissjoni hawnhekk se tibqa’ tapplika l-prinċipji ta’ Regolamentazzjoni Aħjar. Għal dan il-għan id-Direttiva dwar l-Iskart ta’ Tagħmir Elettriku u Elettroniku u d-Direttiva dwar ir-Restrizzjoni ta’ l-użu ta’ ċerti Sustanzi ta’ Riskju fit-tagħmir elettriku u elettroniku se jiġu riveduti fl-2008.Ir-Regolament dwar sustanzi li jnaqqsu s-saff ta’ l-ożonu se jiġi aġġornat u ssimplifikat.L-iskemi ta’ l-Ekotikketta u ta’ l-EMAS (is-Sistema tal-Ġestjoni u l-Verifika Ambjentali) se jiġu riveduti biex jittejbu l-proċeduri u jitnaqqsu l-piżijiet amministrattivi għall-kumpaniji parteċipanti.Il-Kummissjoni u l-Aġenzija Ewropea ta’ l-Ambjent (EEA) flimkien żviluppaw is-Sistema ta’ Informazzjoni dwar l-Ilma għall-Ewropa (WISE) li għandha tkopri r-rappurtar kollu skond id-direttivi dwar l-ilma sa l-2010.Il-Kummissjoni se tiżviluppa wkoll aktar is-Sistema Komuni dwar l-Informazzjoni Ambjentali (SEIS), u se ssaħħaħ il-programm GMES (Il-Monitoraġġ Globali għall-Ambjent u s-Sikurezza). Ir-rapporti dwar id-Direttivi tal-Valutazzjoni ta’ l-Impatt Ambjentali u tal-Valutazzjoni Strateġika Ambjentali juru li l-akbar opportunità għat-titjib fl-effiċjenza hija f’idejn l-Istati Membri. Il-Kummissjoni qed tħejji gwida biex issolvi kwistjonijiet pendenti ta’ interpretazzjoni u biex iżżid il-konsistenza fl-applikazzjoni. L-isfidi ewlenin li għandna quddiemna Is-sostenibbiltà L-ekonomija dinjija attwali mhijiex sostenibbli. Diġà qegħdin nikkawżaw ħsara ambjentali u tnaqqis ta’ riżorsi. Waqt li nsiru aktar sinjuri f'sens materjali, għandna t-tendenza li nippretendu aktar mill-ambjent tagħna stess u minn dak ta' l-imsieħba kummerċjali tagħna. Sadanittant, il-popolazzjonijiet dejjem jikbru tal-pajjiżi li qegħdin jindustrijalizzaw il-ġodda dalwaqt se jilħqu l-istess livelli ta’ konsum ta’ riżorsi li għandna attwalment fl-UE. L-ekonomija globali tal-ġejjieni jeħtieġ li tkun aktar nadifa, tkun tuża anqas riżorsi u tkun aktar bis-sens. Ir-reġjuni li l-ewwel li se jilqgħu din l-isfida se jkunu dawk l-ekonomiji li se jibbenefikaw, aktar milli jbatu, mill-bidla, u se jiksbu influwenza ekonomika u politika. Fl-2008, il-Kummissjoni se tippreżenta Pjan ta’ Azzjoni dwar il-Konsum u l-Produzzjoni Sostenibbli u dwar Politika Industrijali Sostenibbli. L-objettiv ġenerali tiegħu huwa li jidentifika u jegħleb l-ostakli għall-produzzjoni u l-konsum sostenibbli li jew għadhom ma ġewx indirizzati jew li jistgħu jingħelbu permezz tat-tisħiħ u l-koordinazzjoni aħjar tal-politiki eżistenti. Se jestendi l-ambitu tad-Direttiva dwar l-ekodiżinn ta’ prodotti li jużaw l-enerġija, se jsaħħaħ l-ittikkettar tal-prodotti u se jarmonizza l-inċentivi għal prodotti aħjar u konsum aktar bis-sens. Se jirrevedi l-iskemi ta’ l-EMAS u ta’ l-Ekotikketta, se jippromwovi akkwist pubbliku ekoloġiku, u se jinkludi ħidma mal-bejjiegħa sabiex ikollu impatt fuq il-katina tal-provvisti. Fi ħdan l-Inizjattiva tas-Suq Gwida, se tiżviluppa miżuri sabiex toħloq kundizzjonijiet ta’ qafas favorevoli għal industriji ambjentali speċifiċi. L-adozzjoni tad-Direttiva ta’ Qafas dwar l-Iskart, mistennija fl-2008, se tgħin biex tinħoloq soċjetà Ewropea li tirriċikla. Biex tinbena politika ta' suċċess, neħtieġu l-miżuri t-tajbin, u hawn fejn il-PGD huwa dgħajjef bħala indikatur tal-progress. Il-konferenza imsejħa “Lil Hinn mill-PDG” fl-2007 nediet il-proċess biex tikkomplementa l-PGD b’miżuri aktar komprensivi fir-rigward tar-rikkezza u tal-benesseri li jinkludu dimensjoni soċjali u ambjentali. Il-Kummissjoni f’komunikazzjoni fl-2008 se tiddeskrivi kif bi ħsiebha tmexxi dawn l-ideat ’il quddiem. L-adattament għat-tibdil fil-klima Issa huwa ċar li t-tibdil fil-klima se jkun wieħed mill-akbar sfidi għall-umanità fil-100 sena li ġejjin. U biex jittrattawh, dawk li jfasslu l-politika se jkollhom jindirizzaw żewġ kwistjonijiet distinti – iżda fundamentalment relatati. L-ewwel kwistjoni hija li ż-żidiet fit-temperatura jiġu llimitati biex jiġu evitati tibdiliet katastrofiċi fil-klima. Bl-adozzjoni tal-pakketti dwar it-tibdil fil-klima fl-2007 u fil-bidu ta’ l-2008, u bit-tnedija tan-negozjati ta’ wara Kjoto, din qegħdin nindirizzawha. L-UE qed tagħmel pressjoni qawwija għal ftehim ġdid globali dwar it-tibdil fil-klima li jrendi tnaqqis ambizzjuż ta’ l-emissjonijiet, inkluż fl-avjazzjoni u fit-trasport marittimu. Matul iż-żmien tat-tħejjija għall-konferenza dwar il-Klima tan-NU f’Poznan f’Diċembru ta’ l-2008, il-Kummissjoni se tkompli l-ħidma fuq il-punti ewlenin li jsejsu ftehim futur kif ġie identifikat fil-Pjan ta’ Azzjoni ta’ Bali. Il-konferenza hija mistennija li tipprovdi gwida politika addizzjonali għan-negozjati li jsiru wara l-2012, b’kunsiderazzjoni tar-riżultati ta’ laqgħat oħra ta’ livell għoli dwar it-tibdil fil-klima. Iżda anke li kieku d-dinja kellha twaqqaf l-emissjonijiet tal-gassijiet serra għada stess, il-klima xorta waħda tibqa’ tinbidel għall-għexieren ta’ snin li ġejjin. Għalhekk jeħtieġ li nadattaw sabiex nimmaniġġaw dak li ma jistax jiġi evitat. L-adattament ifisser li nsibu modi biex nużaw l-ilma b’mod aktar effiċjenti, li niżviluppaw uċuħ li jistgħu jittolleraw in-nixfa, li niżguraw li n-nies debboli u l-anzjani jitħarsu sew waqt perjodi ta’ sħana eċċessiva, iżda wkoll li noħolqu kurituri ta’ art imserrħa, biex ngħinu l-migrazzjoni ta’ l-ispeċijiet tal-pjanti u ta’ l-annimali u biex insaħħu d-difiżi kostali kontra l-għargħar. B’segwitu għall-Green Paper ta’ l-2007 dwar l-Adattament u l-Komunikazzjoni dwar l-Iskarsezza ta’ l-Ilma u n-Nixfa – li bihom il-prezz tajjeb ta' l-ilma u l-effiċjenza fl-użu ta' l-ilma tqiegħdu fil-qofol ta’ l-għażliet politiċi – il-Kummissjoni se tippreżenta White Paper dwar l-Adattament. Din se teżamina modi kif il-prinċipji ta’ adattament jistgħu jiġu integrati f’politiki komuni, bħall-agrikoltura, is-sajd, it-trasport, l-enerġija, l-iżvilupp reġjonali, ir-riċerka u s-saħħa, b’kunsiderazzjoni wkoll għad-dimensjoni internazzjonali. Minħabba t-tħassib dejjem jikber dwar l-impatt tat-tibdil fil-klima fuq iċ-ċaqliq tal-popolazzjoni, speċjalment fil-pajjiżi li qegħdin jiżviluppaw, il-Kummissjoni se żżid ukoll l-għarfien dwar din ir-rabta. Se tikkunsidra l-ħtieġa ta’ orjentazzjonijiet konkreti fil-kuntest ta’ l-aġenda ta’ l-UE għall-migrazzjoni u l-iżvilupp. Il-ħarsien tal-bijodiversità It-telf tal-bijodiversità huwa theddida globali serja daqs it-tibdil fil-klima u jrid jiġi ttrattat bl-istess urġenza. F’ċertu sens huwa aktar preokkupanti għaliex l-estinzjoni hija irriversibbli. Il-konservazzjoni tal-bijodiversità hija l-assigurazzjoni ta’ ħajjitna għall-ġejjieni. Id-disa’ Konferenza tal-Partijiet fil-Konvenzjoni dwar id-Diversità Bijoloġika (CBD) f’Bonn f’Mejju ta’ l-2008, ivvalutat il-progress li sar fl-implimentazzjoni tad-deċiżjonijiet tas-CBD u fl-ilħiq tal-mira tagħha li tnaqqas b’mod sinifikanti r-rata tat-telf tal-bijodiversità sa l-2010. Minħabba li baqa’ biss sentejn sa l-2010, adottat deċiżjonijiet biex tagħti spinta lill-implimentazzjoni globali, reġjonali u nazzjonali. Biex tenfasizza aktar l-importanza ta’ din il-kwistjoni, il-Kummissjoni flimkien mal-Ġermanja ppreżentat l-ewwel riżultati tal-valutazzjoni ekonomika tas-servizzi tal-bijodiversità u ta’ l-ekosistema kif ukoll ta’ kemm jiswa n-nuqqas ta’ azzjoni. Internament, se jkun meħtieġa sforzi addizzjonali biex tintlaħaq il-mira ta’ l-UE li twaqqaf it-telf tal-bijodiversità sa l-2010. Ir-raba’ Valutazzjoni pan-Ewropea ta’ l-EEA wriet li aktar minn 700 speċi Ewropej huma attwalment mhedda, filwaqt li l-għadd ta’ speċijiet aljeni invadenti fir-reġjun pan-Ewropew qiegħed ikompli jikber. Fl-2008, il-Kummissjoni se żżid l-isforzi ta' l-implimentazzjoni għall-Pjan ta’ Azzjoni għall-Bijodiversità, se taħdem aktar fuq it-twessigħ tan-netwerk ta' konservazzjoni Natura 2000 biex dan jinkludi ż-żoni tal-baħar u se tippreżenta sensiela ta’ proposti għall-foresti sabiex jiġu miġġielda l-qtugħ illegali tas-siġar u t-tneħħija tal-foresti. B’segwitu għall-adozzjoni tad-Direttiva dwar l-Istrateġija għall-Baħar, se ssir aktar ħidma fuq it-twaqqif ta' Reġjuni tal-Baħar Ewropej u fuq l-iżvilupp ta’ Strateġiji tal-Baħar b’miri ċari. Konklużjoni Il-politika ambjentali tolqot dejjem aktar l-oqsma politiċi kollha u tikkontribwixxi lejn it-tfassil tal-ġejjieni tagħna. Hija fattur li jwassal għal tibdil strutturali Dan jimplika responsabbiltajiet, riskji u opportunitajiet ġodda. Hemm ħafna opportunitajiet ekonomiċi: il-potenzjal għall-ekoindustriji huwa enormi u l-Ewropa għandha tisfrutta – u anke tinkuraġġixxi l-iżvilupp – ta’ swieq globali li qegħdin jistagħnew. Soċjalment, hemm rabtiet mill-qrib bejn ambjent f’saħħtu u l-ekwità u l-koeżjoni soċjali. Min-naħa l-oħra, ċerti setturi u gruppi jistgħu jiġu affettwati temporanjament aktar minn oħrajn. Parti dejjem ikbar mill-pakkett ġenerali tal-politika se tkun li dawn l-impatti potenzjali jitqiesu, u li jsir sforz biex jittaffew. Il-politika ambjentali għandha tintegra dejjem aktar id-dimensjonijiet ekonomiċi u soċjali u għandha wkoll tiġi integrata f’politiki settorjali sabiex tilħaq l-objettivi maħsuba tagħha. Għandna nkunu konxji tal-konsegwenzi possibbli tagħha fuq oqsma politiċi oħra, insiru aktar effettivi f’sens ta’ nfiq u nippromwovu sinerġiji kull fejn huwa possibbli.L-integrazzjoni hija fattur essenzjali għal ġejjieni sostenibbli.[pic][pic][pic][pic][pic][pic]